Vaardighede in wiskunde, taal ly skade – peilingFoto: pixabay.com ’n Meningspeiling deur die Suid-Afrikaanse Onderwysunie (SAOU) wys dat leerders weens die Covid-19-pandemie aansienlike akademiese agterstande toon, ondanks volgehoue pogings om die akademiese skooljaar so normaal moontlik te laat verloop. Die meerderheid respondente het aangetoon dat hul skool ŉ rooster volg waarvolgens 100% van leerders elke dag onderrig ontvang en dat die betrokke skool in staat was om die volledige voorgeskrewe KABV (Caps)‑kurrikulum verlede jaar te dek. Tog het amper die helfte (45,7%) van respondente aangedui dat leerders ŉ agterstand in veral wiskunde en taal toon. Dié meningspeiling is onder amper 400 SAOU-lede gedoen ná die aankondiging dat leerders van hoërskole, laerskole en spesiale skole ten volle kan terugkeer skool toe. Die vereiste van sosiale distansiëring van 1 m tussen leerders is ook opgehef. Die departement van onderwys sal na verwagting binnekort die finale direktiewe aangaande die volledige terugkeer na skole uitreik. Volgens die peiling toon leerders hoofsaaklik agterstande in tale en wiskunde. Dit blyk dat lees‑ en skryfvaardighede veral skade gely het, asook wiskundige begrip, basiese berekeninge en hoofrekene. Agterstande word hoofsaaklik deur leerders in die grondslag- en intermediêre fase getoon, veral onder gr. 4-leerders. Altesame 63% van respondente het wel aangedui dat hul skool ŉ spesiale program vir 2022 beplan om agterstande in te haal. Dié program sal hoofsaaklik op tale en wiskunde toegespits wees. Die SAOU het die aankondiging dat leerders weer daaglik skool kan bywoon, verwelkom. Altesaam 94% van lede het ook aangedui dat hulle ten gunste van die regering se besluit hieroor is. “Dit is in die beste belang van onderwys en sal ook verhoed dat verdere agterstande ten opsigte van kurrikulumdekking plaasvind,” lui die SAOU se verklaring.